RESOLUCIÓN do 21 de setembro de 2007 pola que se convocan as II Xornadas sobre Administración pública e xénero: a xestión da igualdade no ámbito autonómico e local.
ESCOLA GALEGA DE ADMINISTRACIÓN PÚBLICA — III. OUTRAS DISPOSICIÓNS — 28/09/2007

Dentro do plan de actividades da Escola Galega de Administración Pública para o 2007 e de acordo coas funcións atribuídas pola Lei 4/1987, do 27 de maio, de creación da escola, e pola Lei 10/1989, do 10 de xullo, de modificación da anterior, convócanse, en colaboración coa Consellería de Presidencia, Administracións Públicas e Xustiza e cos concellos de Baiona, Bergondo, O Barco de Valdeorras e Ribadeo, as II Xornadas sobre Administración pública e xénero: a xestión da igualdade no ámbito autonómico e local, que asemade se enmarcan nun Plan de formación de carácter interadministrativo aprobado polo MAP. As bases desta convocatoria son as seguintes:
1. Obxectivos.
Desde hai unhas décadas, os poderes públicos veñen deseñando e poñendo en marcha accións para paliar as discriminacións de xénero e promover unha maior igualdade entre os homes e as mulleres. O desenvolvemento de organismos específicos de igualdade de xénero no nivel autonómico e no local en España dá comezo a finais dos anos oitenta e noventa respectivamente. Este proceso permitiu, entre outras cousas, a descentralización das políticas de igualdade e a posta en marcha de programas estables de atención ás mulleres.
O pasado ano tiveron lugar as I Xornadas sobre xénero e Administración pública realizadas nas sete principais cidades galegas. Debido ao interese suscitado por estas, a Escola Galega de Administración Pública (EGAP) considerou oportuno reeditar este tipo de acción formativa, pero nesta ocasión no nivel municipal, dado que a posición de proximidade da Administración local á cidadanía fai que este nivel administrativo sexa o máis axeitado para analizar as medidas de carácter social, debido ao mellor coñecemento da realidade local. Así mesmo, este último permítelles ás autoridades municipais detectar máis doadamente as necesidades reais da cidadanía e ter unha incidencia directa sobre a poboación.
Ademais, nesta ocasión, e tendo en conta a experiencia das anteriores xornadas, consideramos un obxectivo práctico prioritario das xornadas, conseguir involucrar un maior número de homes nestas sesións xa que, desafortunadamente, a temática destas actividades continúa a verse como unha preocupación exclusiva das mulleres.
Este ano 2007 as xornadas céntranse na xestión da igualdade no ámbito autonómico e local. Para iso, as sesións perseguen tres obxectivos fundamentais:
1.A análise dos conceptos e claves teóricas para entender as políticas públicas de igualdade.
2. O coñecemento e descrición das ferramentas metodolóxicas necesarias para a avaliación das políticas públicas de igualdade no ámbito autonómico e local.
3. O exame e aproximación á conciliación laboral e familiar como problema público.
2. Contido.
O programa de cada xornada divídese en dúas sesións: na sesión da mañá impartiranse dúas conferencias e a seguir abrirase o correspondente debate; na sesión da tarde, os asistentes terán ocasión de participar nun obradoiro para a igualdade co fin de pór en práctica e afondar nos distintos aspectos das políticas de igualdade.
1. Conferencias (sesión de mañá):
-Xénero e políticas públicas. Unha aproximación teórica.
-Como avaliar as políticas públicas de igualdade? Estudos de caso.
-Os retos da conciliación familiar e laboral.
2. Obradoiro: explorando os valores da igualdade (sesión da tarde).
3. Destinatarios.
Persoal ao servizo da Xunta de Galicia, da Administración local galega e doutras administracións, cargos electos, asociacións relacionadas co ámbito das mulleres, dinamizadoras/es da igualdade, profesorado, universitarios e interesados en xeral.
4. Desenvolvemento.
-Horario: mañá e tarde.
-Lugar e data: as xornadas terán lugar o:
-15 de outubro, en Bergondo, no edificio da Senra, situado na Cruz do Sar, s/n.
-22 de outubro, en Ribadeo, na Casa do Mar, sita na rúa Clemente Martínez Pasarón, nº 5.
-29 de outubro, no Barco de Valdeorras, no edificio multiúsos situado na praza do Concello.
-5 de novembro, en Baiona, no Hotel Bahía Bayona, sito en Santa Marta, nº 13.
-22 de novembro, en Santiago de Compostela, na EGAP, rúa Madrid, 2-4.
5. Inscrición.
-O prazo de inscrición finalizará:
-O 10 de outubro, para a xornada de Bergondo.
-O 17 de outubro, para a xornada de Ribadeo.
-O 22 de outubro, para a xornada do Barco de Valdeorras.
-O 29 de outubro, para a xornada de Baiona.
-O 19 de novembro, para a xornada de Santiago de Compostela.
-Tramitación de solicitudes: as solicitudes irán dirixidas ao director da Escola Galega de Administración Pública, Polígono das Fontiñas, rúa Madrid, 2-4; 15707 Santiago de Compostela, segundo o modelo que figura como anexo a esta convocatoria, e presentaranse no rexistro xeral da EGAP, ou por calquera das formas previstas no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común. Admitiranse inscricións por fax: 981 54 63 30 e por correo electrónico no seguinte enderezo: novas.egap@xunta.es.
-Número de prazas: limitado en función da capacidade do local. A prioridade das inscricións establécea a súa orde de entrada.
-Inscricións fóra de prazo: só se admitirán, se quedan prazas libres, coa condición de que se cumpran os requisitos xerais antes indicados.
Os peticionarios poderán obter a confirmación da súa admisión, se chaman por teléfono, de 8.30 ás 14.30 horas, aos seguintes números: 981 54 62 39/41.
6. Modificacións.
A EGAP reserva para si a facultade de interpretar e de resolver as incidencias que puidesen xurdir no desenvolvemento das xornadas, así como a de cancelalas, se o escaso número de solicitudes non xustificase a súa realización.
7. Certificado de asistencia.
Entregaráselles, ao final das xornadas, e a aquelas persoas inscritas que acudan regularmente a elas, cando a súa asistencia sexa igual ou superior ao 85% das horas lectivas programadas. Neste documento expresarase a natureza da actividade e a data da súa realización.
Santiago de Compostela, 21 de setembro de 2007.
Antonio Izquierdo Escribano
Director da Escola Galega de Administración Pública
Ver referencia pdf "18900D013P027.PDF"